Kirjakastis aastavahetuse suurpuhastust tehes leidsin City24 aastavanuse uudiskirja, mis hõiskas: "paiguti kinnisvara hinnad isegi tõusevad"! Vaesed nõrgamõistuslikud. Tõenäoliselt on tegemist ravimatu juhtumiga. Sest viimati saatsid nad sarnase uudiskirja detsembris 2009, hoiatades jälle kinnisvarahindade tõusu eest. Võibolla räägivad nad mõne teise planeedi kinnisvaraturust.    Samas paistab, et seda unistus-tüüpi-soigumist usuvad mõned kinnisvarategelased ise liigagi tõsiselt. 2009 sügisel  otsisin üht korterit, kuid ei saanud ahnest linnamaasturiga maaklerist üle ega ümber. Ei tahtnud ta kuuldagi, et möödas on ajad, kui päevas saab ainuüksi korterite näitamise eest teenustasuna 10 000 kr kokku koguda. Suure mööndusena tegi lõpuks allahindluse 3500 kr pealt 3000 kr peale. Ikkagi päris hea teenistus kuulutuse internetti riputamise eest.    Rahvusringhäälingus jõuluaegu etendatud südantlõhestava kerjamissaate tulemusel suudeti naiste varjupaikadele eesti rahva käest keskmiselt  kroon-poolteist inimese kohta välja kerjata. Jätsin annetamata, sest mu isiklik 2009 aasta annetusnorm oli nälgivale kinnisvaramaaklerile makstud raha arvelt kuhjaga täis saanud. Eriti, et enda sissetulek suutis 2009 jooksul kolmandiku peale kahaneda.    Siit soovitus ERR kerjamissaadete produtsentidele: küsige maakleritelt, neil aina tõuseb.